大将军宴会被命作诗
陆云 (WeiJin)
皇皇帝祜，诞隆骏命。四祖正家，天禄保定。睿哲惟晋，世有明圣。如彼日月，万景攸正。（一章）巍巍明圣，道隆自天。则明分爽，观象洞玄。陵风叶极，绝辉照渊。肃雍往播，福禄来臻。（二章）在昔奸臣，称乱紫微。神风潜骇，有赫兹威。灵旗树旆，如电斯挥。致天子届，于河之沂。有命冉集，皇舆凯归。（三章）颓纲既振，品物咸秩。神道见素，遗华反质。辰晷重光，协风应律。函夏无尘，海外有谧。（四章）芒芒宇宙，天地交泰。王在华堂，式宴嘉会。玄晖峻朗，翠云崇蔼。冕弁振缨，藻服垂带。（五章）祁祁臣僚，有来雍雍。薄言载考，承颜下风。俯觌嘉客，仰瞻玉容。施己唯约，于礼斯丰。天锡难老，如岳之崇。（六章）